DOICIMÉAD INMHEÁNACH OIBRE DE CHUID AN CHOIMISIÚIN

ACHOIMRE FEIDHMIÚCHÁIN AR AN MEASÚNÚ TIONCHAIR

A ghabhann leis an doiciméad

Togra le haghaidh Rialacháin ó Pharlaimint na hEorpa agus ón gComhairle maidir lena simplítear aistriú mótarfheithiclí atá cláraithe i mBallstát eile laistigh den mhargadh aonair

1. SAINMHÍNIÚ AR AN bhFADHB - CUSPÓIRÍ

Sampla tipiciúil de na baic dá dtagraítear dóibh sa Straitéis Eoraip 2020 le haghaidh fás cliste, inbhuanaithe, cuimsitheach[1] iad fadhbanna a bhaineann le clárú mótarfheithiclí. I gcéad Thuarascáil an AE ar Shaoránacht[2] dúradh go raibh na fadhbanna sin ar cheann de na príomhbhaic a gcaithfidh saoránaigh dul i ngleic leo agus a gcearta á bhfeidhmiú faoi dhlí an AE ina saol laethúil. Thairis sin, bhí na fadhbanna céanna i measc an 20 príomhábhar imní a bhaineann leis an Margadh Aonair, mar atá sé anois, i liosta a thiomsaigh an Coimisiún[3].

Sainaithnítear sa mheasúnú tionchair dhá fhadhb mhóra maidir le clárú mótarfheithiclí atá cláraithe i mBallstát eile :

(1) Má tá mótarfheithicil cláraithe i mBallstát amháin agus má úsáidtear go minic i gceann eile í, tá ceist ann maidir leis an mBallstát inar cheart an mhótarfheithicil bheith cláraithe. Saoránaigh a théann chun cónaithe i mBallstát eile, oibrithe trasteorann, cuideachtaí carranna ar cíos agus daoine a dhéanann mótarfheithicil a léasú i mBallstát eile, is minic a cheanglaítear orthu an fheithicil a chlárú sa chríoch ina bhfuil cónaí orthu nó ina n‑úsáidtear an fheithicil, cé go bhfuil sí cláraithe cheana féin i mBallstát eile. Is é an cás céanna é ag trádálaithe mótarfheithiclí athláimhe, ar FBManna iad de ghnáth, nuair a cheannaíonn siad mótarfheithicil i mBallstát eile. Bíonn fadhbanna maidir le clárú ag cuideachtaí léasaithe freisin, má tá an deimhniú cláraithe ina seilbh acu agus má bhaineann duine atá bunaithe i mBallstát eile úsáid as an mótarfheithicil. Ar deireadh, is iondúil go gceanglaítear ar chuideachtaí carranna ar cíos ar mian leo cuid dá bhflít a aistriú go Ballstát eile ar feadh tréimhse gairid chun riar d'éileamh séasúrach na mótarfheithiclí sin a chlárú sa Bhallstát eile sin.

(2) Más gá mótarfheithicil a athchlárú i mBallstát eile, is minic a bhíonn ualach oibre i gceist leis na foirmiúlachtaí riaracháin is gá chun an clárúchán a fháil sa Bhallstát fála agus go n‑eascraíonn moilleanna astu. Is éard is príomhchúis leis an ualach breise gan ach fíorbheagán faisnéise a bheith ag na húdaráis chláraithe sa Bhallstát fála maidir leis an mótarfheithicil thar an méid atá ar an deimhniú cláraithe, nó gan aon fhaisnéis maidir léi a bheith acu. Dá mbeadh an fheithicil le hathchlárú san aon Bhallstát amháin, d’fhéadfadh na húdaráis chláraithe an fhaisnéis ina mbunachair shonraí náisiúnta a úsáid. Faoi láthair, tá roinnt céimeanna riaracháin ann chun athchlárú a dhéanamh ar mhótarfheithicil atá cláraithe i mBallstát eile agus, rud níos tábhachtaí ná sin, bíonn rialuithe agus seiceálacha nua i gceist, deimhniú comhréireachta agus scrúduithe náisiúnta ródacmhainneachta mar shampla.

Is é cuspóir ginearálta an tionscnaimh seo feabhas a chur ar fheidhmiú an mhargaidh aonair trí bhíthin deireadh a chur le bacainní riaracháin a bhaineann le nós imeachta athchláraithe mótarfheithiclí, bacainní atá ag cur srian ar shaorghluaiseacht earraí faoi láthair.

Is iad seo a leanas cuspóirí sonracha an tionscnaimh seo:

· Nósanna imeachta athchláraithe na mótarfheithiclí a cláraíodh roimhe seo i mBallstát eile a chomhchuibhiú, a chuíchóiriú agus a shimpliú do shaoránaigh, fostaithe, fostóirí, cuideachtaí carranna ar cíos agus ar léas agus d'údaráis chláraithe;

· Trína bhíthin sin, an t‑ualach riaracháin atá ar na gníomhaithe ar fad lena mbaineann a laghdú gan cur isteach ar shábháilteacht ar bhóithre ná ar chosc coireanna agus calaoise.

Is iad seo a leanas cuspóirí oibríochtúla an tionscnaimh seo:

– Cinneadh a dhéanamh maidir leis an mBallstát inar cheart mótarfheithicil a aistríodh thar teorainneacha laistigh den AE a chlárú;

– Fad ama na nósanna imeachta athchláraithe a laghdú;

– An t‑ualach riaracháin a bhíonn ar shaoránaigh agus ar ghnóthais a laghdú trí theorainn a chur le líon na ndoiciméad atá riachtanach chun an nós imeachta athchláraithe a dhéanamh agus trí mhalartú sonraí a éascú idir na húdaráis chláraithe náisiúnta.

2. Coimhdeacht

Tá na gnéithe trasteorann a bhaineann le clárú mótarfheithiclí fós ina gcúis le fadhbanna laistigh den mhargadh aonair. Mar shampla, thug an Chúirt Bhreithiúnais 17 mbreithiúnas agus ordú maidir leis na bacainní ar shaorghluaiseacht earraí, seirbhísí agus daoine mar thoradh ar chúrsaí a bhaineann le clárú mótarfheithiclí.

Na fadhbanna atá ann faoi láthair agus na difríochtaí idir na rialacha riaracháin ar an leibhéal náisiúnta i ndáil le hathchlárú mótarfheithiclí a cláraíodh cheana i mBallstát eile, cuireann siad bac ar shaorghluaiseacht na bhfeithiclí sin laistigh den AE. Dá bhrí sin, tá sé de cheart ag an AE gníomhú ar bhonn Airteagal 114 den CFAE, ar mhaithe le feidhmiú ceart an mhargaidh aonair a áirithiú i gcás mótarfheithiclí athláimhe a ceannaíodh i mBallstát eile, i gcás saoránach a aistríonn mótarfheithicil chuig Ballstát eile ina bhfuil cónaí orthu, i gcás saoránach a úsáideann mótarfheithicil atá cláraithe i mBallstát a bhfostaíochta, agus i gcás cuideachtaí carranna ar cíos (agus i gcás cuideachtaí léasaithe freisin, go feadh méid níos lú) a mbíonn bacainní maidir le húsáid trasteorann na bhfeithiclí seo orthu féin nó ar a gcuid cliaint de thoradh na riachtanas maidir le clárú. D’fhonn cloí le prionsabal na comhréireachta, áfach, níor cheart roghanna a bhaineann le hathchlárú laistigh den aon Bhallstát, ná mótarfheithicil a aistriú laistigh den aon Bhallstát a chur san áireamh sa tionscnamh.

I rith an chomhairliúcháin phoiblí, mhaígh tromlach mór i ngach catagóir de na páirtithe leasmhara gur cheart gníomh a ghlacadh ar leibhéal an AE chun an cás mar atá faoi láthair a fheabhsú. Tá na húdaráis phoiblí ar fad a ghlac páirt sa chomhairliúchán i bhfabhar gníomhaíocht a dhéanamh ar leibhéal an AE.

3. Roghanna beartais

Ullmhaíodh na roghanna beartais ar an mbonn tuisceana seo a leanas:

· Is iondúil go ndéantar mótarfheithicil nua a chlárú den chéad uair san AE sa Bhallstát ina bhfuil an t‑iarrthóir ina chónaí/bunaithe (i.e. an té a mbeidh an deimhniú cláraithe aige nó aici ina dhiaidh sin) nó ina bhfuil sé bunaithe, cé go dtarlaíonn sé uaireanta go ndéanann díoltóir mótarfheithiclí i mBallstát amháin mótarfheithicil a chlárú agus go gceannaíonn custaiméir atá ina chónaí i mBallstát eile ina dhiaidh sin í.

· Bheadh sé de chumhacht fós ag na Ballstáit cáin a ghearradh ar mhótarfheithiclí de réir na críche ina n‑úsáidtear an fheithicil go hiarbhír, nó de réir áit chónaithe an tiománaí, i gcomhréir le dlí an AE. Mar shampla, is é an Ballstát ina bhfuil an mhótarfheithicil cláraithe nó an Ballstát ina n‑úsáidtear an fheithicil den chuid is mó a ghearrfaidh cánacha cúrsaíochta.

· Ní bhaineann aon cheann de na roghanna le hathchláruithe laistigh den aon Bhallstát, ná le haistriú mótarfheithicle laistigh den aon Bhallstát.

Seo a leanas na roghanna beartais atá le measúnú i gcomparáid leis an rogha bhunlíne (i.e. nósanna imeachta maidir le sárú a chur i bhfeidhm agus cumarsáid léirmhínitheach a fhoilsiú):

3.1. Rogha 1: Clárú aonair feadh shaolré iomlán na mótarfheithicle (“Clárú Aonair”)

Faoin rogha seo, dhéanfaí an mhótarfheithicil a chlárú uair amháin san AE ar feadh a saolré iomláine. Choinneofaí clárú bunaidh mótarfheithiclí go dtí go mbeadh stádas ré caite bainte amach acu. Dá ndéanfaí an fheithicil a aistriú chuig sealbhóir nua, choinneofaí an clárú bunaidh freisin.

Bheadh tionchair dhiúltacha ollmhóra ag an rogha seo ar shábháilteacht ar bhóithre (tástálacha ródacmhainneachta), ar fhorfheidhmiú rialacha tráchta agus coiriúlacht a bhaineann le mótarfheithiclí, ar árachas mótarfheithiclí, ar an margadh athláimhe agus ar thobhach cánacha cláraithe agus cúrsaíochta. Bheadh tionchair dhearfacha aici ar na spriocghrúpaí eile.

Chuirfeadh Rogha 1 deireadh le costais riaracháin an cháis bhunlíne atá ar ghnólachtaí, ar shaoránaigh, agus ar na húdaráis áitiúla. D'fhágfadh an rogha seo go ndéanfaí EUR 1 500 milliún a choigilt in aghaidh na bliana. Chuirfí deireadh leis an gcaillteanas brabúis freisin, mar gheall air go bhféadfaí an fheithicil a úsáid anois ar bhonn leanúnach. D'fhágfadh sé sin go ndéanfaí thart ar EUR 336 milliún a choigilt in aghaidh na bliana. Ní bheadh na costais shonracha do chuideachtaí carranna ar cíos (EUR 636 milliún) ann a thuilleadh ach oiread faoin rogha beartais seo mar gheall air go mbeidís in ann mótarfheithiclí a aistriú thar teorainneacha gan bhacainní.

3.2. Rogha 2: coinníonn an sealbhóir a chlárú ar fud an AE ach bíonn clárú de dhíth chun an fheithicil a aistriú chuig sealbhóir nua

Faoin rogha seo, coinníonn gach sealbhóir (i.e. sealbhóir an deimhnithe cláraithe) a clárú féin go dtí go ndéanfar an fheithicil a aistriú chuig sealbhóir eile. I bhfocail eile, níor cheart feithiclí a athchlárú má dhéanann an sealbhóir a áit chónaithe a athrú chuig Ballstát eile. Sa chás sin, áfach, ba cheart dó na húdaráis sa Bhallstát nua a chur ar an eolas faoin athrú agus ba cheart do na húdaráis sin a macasamhail sa Bhallstát inar cláraíodh an fheithicil a chur ar an eolas faoi ina dhiaidh sin. Bheadh athchlárú de dhíth chun an fheithicil a aistriú chuig sealbhóir eile áfach. Rinneadh an rogha seo a fhoroinnt ina fho‑rogha 2a (gan foirmiúlachtaí), fo‑rogha 2b (d’fhéadfadh saoránaigh a bheadh ag dul chun cónaithe i mBallstát eile a gclárú feithicle bunaidh a choinneáil ach bheadh orthu na húdaráis chláraithe sa Bhallstát ina mbíodh cónaí orthu a chur ar an eolas faoina n‑áit chónaithe nua) agus fo‑rogha 2c (d’fhéadfadh saoránaigh a bheadh ag dul chun cónaithe i mBallstát eile a gclárú feithicle bunaidh a choinneáil ach bheadh orthu na húdaráis chláraithe sa Bhallstát nua ina raibh siad a chur ar an eolas faoina n‑áit chónaithe nua).

Bheadh tionchair dhiúltacha ag an rogha seo ar shábháilteacht ar bhóithre (tástálacha ródacmhainneachta) agus ar fhorghníomhú tráchta, ar árachas mótarfheithiclí agus ar chánachas mótarfheithiclí. Bheadh tionchair dhearfacha ag an rogha seo ar shaoránaigh a bheadh ag dul chun cónaithe i mBallstát eile, ar oibrithe trasteorann, ar chuideachtaí léasaithe, ar chuideachtaí carranna ar cíos agus ar údaráis chláraithe, áfach. Bheadh tionchar neodrach aige ar mhargadh na mótarfheithiclí athláimhe agus ar choiriúlacht a bhaineann le feithiclí.

Seo iad na coigiltí measta a d’fhéadfaí a dhéanamh: idir EUR 2 472 milliún in aghaidh na bliana (fo‑rogha 2a), EUR 2 385 milliún in aghaidh na bliana (fo‑rogha 2b) agus EUR 2 343 milliún in aghaidh na bliana (fo‑rogha 2c).

3.3. Rogha 3: clárú i mBallstát shealbhóir na feithicle agus athchlárú simplithe

Dá ndéanfadh an sealbhóir a áit chónaithe a athrú go Ballstát eile nó dá ndéanfaí an fheithicil a aistriú chuig sealbhóir eile i mBallstát eile, bheadh sé riachtanach an mhótarfheithicil a athchlárú ach bheadh nós imeachta cláraithe simplithe i bhfeidhm. Chuirfeadh an nós imeachta simplithe sin teorainn leis an bpáipéarachas agus le líon na rialuithe, trí liosta mionsonraithe doiciméad is féidir nó nach féidir a iarraidh a leagan síos, agus trí thoirmeasc sainráite a chur ar dhoiciméid bhreise a iarraidh.

Níor sainaithníodh aon tionchar diúltach a bheith ag baint leis an rogha seo. Bheadh tionchar neodrach aici ar chánachas mótarfheithiclí, ar fhorfheidhmiú rialacha tráchta, ar shábháilteacht ar bhóithre agus ar árachas mótarfheithiclí agus ag an am céanna bheadh tionchar dearfach aici ar na grúpaí eile a n‑imreofaí tionchar orthu.

Laghdófaí na costais riaracháin mar gheall air go bhfágfadh an rogha seo nár ghá díchlárú agus laghdófaí an t‑am agus na costais a bheadh de dhíth le hathchlárú a dhéanamh. Sa ghearrthéarma, bheadh ar údaráis phoiblí leanúint de na nósanna imeachta díchláraithe a dhéanamh.

Meastar go ndéanfaí EUR 1 171 milliún a choigilt in aghaidh na bliana faoin rogha seo.

3.4. Rogha 4: clárú sa Bhallstát ina mbaintear úsáid as an mótarfheithicil go hiondúil agus athchlárú simplithe

Faoin rogha seo, dhéanfaí an mhótarfheithicil a chlárú sa Bhallstát ina n‑úsáidtear í go hiondúil, fiú amháin má tá cónaí buan ar úinéir an deimhnithe cláraithe i mBallstát eile, nó má tá sé bunaithe i mBallstát eile. Dhéanfaí simpliú ar an nós imeachta cláraithe, áfach, faoi mar a dhéanfaí i gcás rogha 3.

D'imreofaí tionchar dearfach ar chuideachtaí carranna ar cíos agus ar fhorfheidhmiú rialacha tráchta faoin rogha seo. Is é an phríomhdheacracht atá leis an rogha seo chomh doiléir agus atá sí, agus na deacrachtaí a d’fhéadfadh teacht aisti sa chleachtas, go háirithe i gcás daoine nó gnólachtaí a bheadh ag úsáid feithiclí i mBallstáit éagsúla. Bheadh gá le soiléiriú breise agus sainmhíniú thar a bheith beacht ar na coincheapa ‘úsáid shár‑riachtanach ar bhonn buan’ nó ‘úsáid iarbhír ar bhonn buan’. Dá bhrí sin, bheadh tionchair dhiúltacha aici ar shaoránaigh, ar oibrithe trasteorann, ar fhostaithe, ar chuideachtaí léasaithe agus ar chánachas mótarfheithiclí. Bheadh tionchair neodracha ag an rogha seo ar údaráis chláraithe, ar choiriúlacht a bhaineann le mótarfheithiclí agus ar árachas mótarfheithiclí.

Meastar go ndéanfaí EUR 1 171 milliún a choigilt in aghaidh na bliana faoin rogha seo.

3.5. Rogha 5: an malartú leictreonach faisnéise idir na húdaráis chláraithe náisiúnta a bharrfheabhsú

Beartaítear faoin rogha seo go ndéanfadh údaráis chláraithe an Bhallstáit cinn scríbe an fhaisnéis theicniúil faoin mótarfheithicil agus na sonraí cláraithe is déanaí sa Bhallstát tionscnaimh a bhailiú go leictreonach, ag baint úsáide as an gcóras 'EUCARIS' atá ann cheana féin.

Bheadh tionchair dhearfacha ag Rogha 5 ar shaoránaigh a mbeadh a bhfeithicil á tabhairt isteach sa tír ina bhfuil cónaí orthu, ar údaráis chláraithe, ar choiriúlacht a bhaineann le feithiclí agus ar mhargadh na mótarfheithiclí athláimhe. Níorbh fhéidir aon tionchar diúltach a aithint. Ar deireadh, bheadh tionchair dhearfacha faoin rogha seo ar oibrithe trasteorann, ar chuideachtaí léasaithe agus ar chuideachtaí carranna ar cíos, ar chánacha mótarfheithiclí, ar fhorfheidhmiú rialacha tráchta agus ar árachas mótarfheithiclí.

Meastar go ndéanfaí EUR 274 milliún a choigilt in aghaidh na bliana faoin rogha seo.

4. Na roghanna a chur i gcomparáid

Seo thíos achoimre ar thionchar na roghanna éagsúla ó thaobh an t‑ualach riaracháin a laghdú:

Rogha || 1 || 2a || 2b || 2c || 3 || 4 || 5

Saoránaigh agus Gnólachtaí || 1 400 || 1 400 || 1 359 || 1 360 || 890 || 890 || 133

Údaráis phoiblí || 100 || 100 || 78 || 56 || 776 || 53 || 29

Costais riaracháin iomlána (A) || 1 500 || 1 500 || 1 437 || 1 416 || 943 || 943 || 162

Caillteanas brabúis(B) || 336 || 336 || 336 || 336 || 224 || 224 || 112

Coigilt i ndáil le costais carranna a ligean ar cíos i dtreo amháin || 418 || 418 || 409 || 407 || 0 || 0 || 0

Coigilt i ndáil le caillteanas éilimh || 202 || 202 || 188 || 169 || 0 || 0 || 0

Coigilt i ndáil le buaic‑éileamh séasúrach || 16 || 16 || 15 || 15 || 4 || 4 || 0

Coigiltí iomlána breise ag cuideachtaí carranna ar cíos (C) || 636 || 636 || 612 || 591 || 4 || 4 || 0

IOMLÁN (A+B+C) || 2 472 || 2 472 || 2 385 || 2 343 || 1 171 || 1 171 || 274

Leagann an cás bunlíne costais shuntasacha riaracháin agus costais eile ar shaoránaigh, ar chuideachtaí agus ar údaráis phoiblí. Dá bharr sin chuirfeadh gach rogha feabhas ar an scéal agus thiocfadh laghdú ar chostais (go háirithe an t‑ualach riaracháin) i gcás na ngníomhaithe uile.

Seo thíos achoimre, i dtábla comparáide cáilíochtúla, ar thionchair cháilíochtúla na roghanna:

Rogha || 1 || 2a || 2b || 2c || 3 || 4 || 5

Spriocghrúpaí ||

Saoránaigh a athraíonn a n‑áit chónaithe || + || + || + || + || + || 0 || +

Margadh athláimhe || + || 0 || 0 || 0 || + || 0 || +

Oibrithe trasteorann || + || + || + || + || + || - || 0

Cuideachtaí léasaithe || + || + || + || + || + || - || 0

Cuideachtaí carranna ar cios || + || + || + || + || + || + || 0

Údaráis chláraithe || + || + || + || + || + || 0 || +

Tionchair eile ||

Tástálacha ródacmhainneachta || - || - || 0 || 0 || 0 || 0 || 0

Forfheidhmiú rialacha tráchta || - || - || 0 || 0 || 0 || + || 0

Árachas mótarfheithiclí || - || - || - || - || 0 || 0 || 0

Ceisteanna cánachais || - || - || - || - || 0 || 0 || 0

Coiriúlacht a bhaineann le feithiclí || - || 0 || 0 || 0 || + || 0 || +

+ = tionchar dearfach - = tionchar diúltach 0 = tionchar neodrach

Léiríonn an tábla nach dtéann aon cheann de na roghanna i ngleic le gach fadhb.

Seo a leanas na torthaí ar chomparáid idir na tionchair cháilíochtúla agus neamh‑cháilíochtúla, i gcomparáid leis an gcás bunlíne:

Comparáid idir gach tionchar

Rogha || 1 || 2a || 2b || 2c || 3 || 4 || 5

Coigilt (milliúin €) || 2 472 || 2 472 || 2 385 || 2 343 || 1 171 || 1 171 || 274

Is é an chonclúid a bhaintear as seo go ndéanfaí méid suntasach airgid a choigilt faoi gach rogha ach, os a choinne sin, go mbaineann tionchair dhiúltacha thábhachtacha le roghanna 1, 2a, 2b agus 4, d'ainneoin an méid a dhéanfaí a choigilt, go háirithe i ndáil le hárachas feithiclí agus cánachas mótarfheithiclí.

Dá bhrí sin, moltar gan ach na roghanna beartais sin a mbeadh tionchair dhearfacha agus neodracha acu a roghnú. Agus seo na roghanna sin:

· Rogha 3: clárú i mBallstát shealbhóir na feithicle agus athchlárú simplithe.

· Rogha 5: an malartú leictreonach faisnéise idir na húdaráis chláraithe náisiúnta a bharrfheabhsú.

Dá gcuirfí rogha 3 agus rogha 5 le chéile, d’fhéadfaí méid mór go leor airgid a choigilt, EUR 1 445 milliún ar a laghad, agus ag an am céanna bheadh tionchar dearfach nó neodrach aige sin ar gach spriocghrúpa.

Maidir leis an gcineál ionstraime reachtaí, moltar rialachán sa mheasúnú tionchair.

5. Faireachán agus meastóireacht

Níl na fadhbanna difriúla a bhfuil trácht orthu sa mheasúnú tionchair seo faoi réir dlí thánaistigh an AE fós. Dá bhrí sin, tá siad á rialú ag forálacha an CFAE. Tá córais náisiúnta difriúla i gceist agus tá na fadhbanna a mbíonn saoránaigh agus gnólachtaí ag dul i ngleic leo an‑éagsúil óna chéile, go háirithe i ndáil le feithiclí a cláraíodh cheana i mBallstát eile. Dá bhrí sin, tá sé tábhachtach scéim chomhleanúnach faireacháin agus measúnaithe a chur i bhfeidhm gan ualach riaracháin breise a chur ar shaoránaigh, ar ghnólachtaí ná ar na húdaráis chláraithe náisiúnta. Is beag staitisticí beachta atá ann maidir le spriocghrúpaí áirithe a n‑imríonn na fadhbanna atá ann faoi láthair a bhaineann le clárú mótarfheithiclí tionchar orthu go díreach, go háirithe maidir le saoránaigh a dhéanann a gcuid feithiclí a aistriú thar teorainneacha agus maidir leis an margadh athláimhe. Níl staitisticí beachta ann ach oiread maidir le líon na ndeacrachtaí agus an t‑am a bhí ag teastáil chun athchlárú a dhéanamh i mBallstát eile. Mar sin féin, cuireann an feidhmchlár ‘EUCARIS’ staitisticí ar fáil a d’fhéadfaí a úsáid mar tháscairí.

Moltar na táscairí agus modhanna faireacháin seo a leanas a úsáid, laistigh de cheithre bliana tar éis an spriocdháta cur chun feidhme, chun mheasúnú a dhéanamh ar an ionstraim reachtach:

Na dreamanna a raibh tionchar ag na fadhbanna orthu || Táscairí/modh faireacháin

Saoránaigh a cheannaigh mótarfheithicil athláimhe i mBallstát eile || - Líon na ngearán; - Líon na gcásanna SOLVIT; - Líon na gcásanna cúirte; - Líon na n‑iarratas chuig Lárionaid Eorpacha do Thomhaltóirí; - Líon na n‑athchláruithe agus na ndí‑chláruithe - Comhairliúchán poiblí, go háirithe maidir leis an ualach riaracháin

Saoránaigh a chuaigh chun cónaithe i mBallstát eile lena bhfeithicil

Saoránaigh a bhí ina gcónaí i mBallstát eile ar feadh cuid den bhliain

Saoránaigh a bhíodh ag taisteal go Ballstáit eile le carr cuideachta

Cuideachtaí léasaithe agus carranna ar cíos || Suirbhé a bheadh dírithe go sonrach ar an earnáil seo

Údaráis chláraithe náisiúnta || Suirbhé a bheadh dírithe go sonrach ar údaráis chláraithe náisiúnta

Gach spriocghrúpa || Staitisticí EUCARIS.

[1] COM(2010)2020, 3.3.10.

[2] COM(2010)603, 27.10.2010.

[3] Féach http://ec.europa.eu/internal_market/strategy/docs/20concerns/publication_en.pdf.